I januar i år trådte den nye elbilaftale i kraft. Aftalen betyder, at der fra starten af året og gradvist over de kommende år indføres afgifter på elbiler. Men for at sikre at afgifterne ikke skal bremse det spirende elbilsalg, har forligspartierne bag aftalen indført en målsætning om, at der i 2016 skal sælges omkring 1.800 elbiler. Hvis det tal viser sig at blive 'markant' anderledes, skal indfasningen af afgifterne genforhandles.

Nu viser seneste opgørelse fra Danmarks Statistik, at der indtil november i år alene er solgt 682 elbiler, hvilket er langt fra målsætningen i elbilaftalen på de 1.800 biler og mindre end en tredjedel af de 2.324 biler, der var solgt på samme tid sidste år.

Derfor forlanger Socialdemokratiet og de Radikale nu, at aftalen om afgifter på elbilerne tages op til drøftelse. De to partier står sammen med Venstre bag aftalen. Selv om regeringspartiet således udgør et mindretal i forliget, vil Venstres skatteordfører, Louise Schack Elholm, vente og se tiden an, da der netop i de sidste måneder af 2015 blev solgt mange elbiler.

»En del af forudsætningerne er skrevet inden nytår sidste år, hvor der blev solgt væsentligt flere elbiler, end vi regnede med. Af samme grund blev vi nødt til at gå ud at finde yderligere finansiering til de ekstra elbiler, der blev solgt i slutningen af året. Derfor skal man selvfølgelig se tallene for 2016 i den sammenhæng,« siger Louise Schack Elholm til EnergiWatch.

Efter at aftalen om at indføre afgifter på elbiler fra 2016 blev indgået, steg salget af de dyrere Tesla-biler som bekendt betydeligt frem mod årets udgang. Elbilsalget for 2015 endte således på 4.523 biler, hvoraf de 2.736 var af mærket Tesla.

Støtte til 1.000 elbiler

Socialdemokratiets skatteordfører, Jesper Petersen, kan ikke følge Louise Schack Elholms logik. Han tror på ingen måde, at elbilsalget i 2016 vil stige frem mod nytår og nærme sig målsætningen i aftalen på de 1.800 biler. Han forlanger derfor, at der straks tages hul på en pulje med ekstra midler, der kan støtte salget af 1.000 nye elbiler inden udgangen af 2016.

»Vi har bedt skatteministeren indkalde forligskredsen med henblik på en drøftelse af at anvende nogle af de overskydende midler, der ligger i aftalen. Og det har vi travlt med,« fastslår han.

Jesper Petersen vil støtte til elbilsalget her og nu. Samtidig vil han hænge regeringen op på aftalen om, at forliget skal op til revision, såfremt elbilsalget i 2016 ikke når det forventede niveau.

»Det var jo lige præcis grunden til, at vi sørgede for at få den forudsætning ind i aftalen. Og den evaluering vil vi selvfølgelig holde regeringen op på, nu da vi nærmer os årets afslutning og må konstatere, at salget ikke udvikler sig som forventet,« forklarer han.

Hos forligspartneren de Radikale er skatteordfører Martin Lidegaard af samme holdning.

»Vi gik netop med i aftalen for at kunne genforhandle den, hvis den ikke var god nok. Og den er ikke god nok, kan vi konstatere, og derfor skal der nogle helt andre boller på suppen,« siger han til EnergiWatch.

På lige fod med Jesper Petersen vil Martin Lidegaard derfor kræve, at aftalen fra oktober sidste år tages op til evaluering inden udgangen af 2016.

Må vente på finansloven

Louise Schack Elholm vil ikke afvise en drøftelse af aftalen, men meddeler, at de igangværende finanslovsforhandlinger er vigtigere, og at en drøftelse af elbilaftalen derfor må vente.

Hverken Socialdemokraterne eller de Radikale er tilfredse med den udmelding og vil derfor nu lægge pres på regeringen for at finde hurtig løsning. Sammen har de to forligspartier fremsat et forslag om, at nogle ubrugte midler i aftalen anvendes til at give tilskud til 1.000 nye elbiler i 2016.

»Vi har åbenlyst brug for en afklaring, så danskerne ved, om de skal købe elbiler i december måned,« siger Jesper Petersen.